Cédric Bakambu

Cédric Bakambu (sündinud 11. aprillil 1991 Vitry-sur-Seine'is) on Prantsusmaal sündinud Kongo Demokraatliku Vabariigi jalgpallur, kes mängib ründajana Türgi kõrgliigaklubis Galatasaray ja Kongo Demokraatliku Vabariigi jalgpallikoondises.

 Klubikarjäär 
Ta alustas klubikarjääri Prantsusmaal. 2010. aasta augustis debüteeris ta Prantsusmaa kõrgliigas Sochaux' meeskonnas. Prantsusmaa kõrgliigas lõi ta esimese värava 17. septembril 2011 mängus Lille'i vastu. Nelja hooajaga lõi ta Sochaux' meeskonnas Prantsusmaa kõrgliigas 18 väravat.

2014. aasta septembris sõlmis ta nelja-aastase lepingu Türgi kõrgliigaklubiga Bursaspor. Hooajal 2014/15 lõi ta Türgi kõrgliigas 13 väravat.

2015. aasta augustis sõlmis ta viieaastase lepingu Hispaania kõrgliigaklubiga Villarreal. Bakambu mängis seal kaks ja pool hooaega, mille jooksul lõi ta Hispaania kõrgliigas 32 väravat. Hooajal 2015/16 oli ta UEFA Euroopa Liigas paremuselt teine väravalööja üheksa väravaga. Samal hooajal jõudis ta Villarrealiga Euroopa Liigas poolfinaali, kus kaotati Liverpoolile kahe mängu kokkuvõttes 1:3.

Aastatel 2018–2022 mängis ta Hiina kõrgliigaklubis Beijing Guoan. Hiina kõrgliigas lõi ta kolme ja poole aastaga 48 väravat. 2020. aastal oli ta Hiina kõrgliigas suurim väravakütt (14 väravat).

2022. aasta jaanuaris naasis Bakambu Prantsusmaale, kui sõlmis lepingu Marseillega. Hooaja 2021/22 teises pooles lõi ta Prantsusmaa kõrgliigas 12 mänguga neli väravat.

Hooajal 2022/23 mängis Bakambu Kreeka kõrgliigaklubis Olympiakós. Ta oli sel hooajal Kreeka kõrgliigas parim väravakütt, kui 18 väravat.

2023. aasta juunis sõlmis ta lepingu Araabia Ühendemiraatide klubiga Al-Nasr, kuid ei mänginud seal kordagi, sest juba kuu aega hiljem sõlmis ta lepingu hoopis Galatasarayga. 8. novembril 2023 lõi ta UEFA Meistrite Liiga alagrupimängus värava Müncheni Bayerni vastu.

 Koondisekarjäär 
Aastatel 2009–2011 mängis Bakambu Prantsusmaa noortekoondistes. 2010. aastal tuli ta Prantsusmaa kuni 19-aastaste koondisega Euroopa omavanuste meistriks.

2015. aastal otsustas ta Kongo Demokraatliku Vabariigi jalgpallikoondise kasuks. Koondisedebüüdi tegi ta 9. juunil 2015 sõprusmängus Kameruni vastu. Koondisekarjääri esimese värava lõi ta 26. märtsil 2016 Aafrika rahvaste karikavõistluste valikmängus Angola vastu.https://www.national-football-teams.com/player/59433/Cedric_Bakambu.html (vaadatud 17.1.2024)

Ta on kuulunud Kongo Demokraatliku Vabariigi koondisse 2017., 2019. ja 2024. aasta Aafrika rahvaste karikavõistlustel. 2019. aasta Aafrika rahvaste karikavõistlustel lõi ta kolm väravat: kaks väravat viimases alagrupimängus Zimbabwe vastu ja ühe kaheksandikfinaalis Madagaskari vastu.

 Viited 

Kategooria:Kongo Demokraatliku Vabariigi jalgpallurid
Kategooria:Villarreal CF mängijad
Kategooria:Marseille Olympique'i jalgpallurid
Kategooria:PAE Olympiakósi jalgpallurid
Kategooria:Galatasaray SK mängijad
Kategooria:Ligue 1 mängijad
Kategooria:La Liga mängijad
Kategooria:Süper Ligi mängijad
Kategooria:Sündinud 1991